‘Dronk motoris’ ry glo 2 polisiebeamptes dood(Foto: SA Polisie) Twee polisiebeamptes is Vrydagaand in Deneysville in die Vrystaat dood nadat hulle glo deur ŉ dronk motoris raakgery is. Die twee beamptes, ŉ adjudant-offisier en ŉ sersant, was omstreeks 20:15 aan diens en was besig om ŉ vragmotor op die R594 te ondersoek ingevolge die afsonderingsregulasies toe hulle doodgery is. Volgens brig. Vishnu Naidoo, nasionale polisiewoordvoerder, het die bestuurder van ŉ bakkie die twee beamptes raakgery ondanks die feit dat hulle glimbaadjies aangehad het. Naidoo het gesê die motoris was vermoedelik erg onder die invloed van alkohol. “Die bakkiebestuurder is in aanhouding en hy sal na verwagting aangekla word van strafbare manslag, bestuur onder die invloed van alkohol sowel as die oortreding van die regulasies van die Rampbestuurwet aangesien hy nie aan die aandklokreël voldoen het nie.” Lt.genl. Khehla John Sitole, nasionale polisiekommissaris, het sy skok oor die voorval uitgespreek. “Die ontydige heengaan van ons twee kollegas is inderdaad ’n bitter pil om te sluk. Ons vertrou dat die man wat na bewering verantwoordelik is vir hul dood en wat tans agter tralies is, gepas gestraf sal word indien hy skuldig bevind word,” het Sitole gesê. Die nasionale polisiekommissaris het sy medelye met die families van die beamptes betuig en die provinsiale polisiekommissaris versoek om die nodige ondersteuning aan die families te gee.